Kuffa, Štefan, poslanec NR SR (2014-10-16):
Vážená pani podpredsedníčka, vážený pán minister, vážená pani spravodajkyňa, kolegyne, kolegovia, dovoľte mi niekoľko slov. Ja tiež sa zaradím k tým poslancom, ja som to už vo faktickej poznámke tuná aj povedal, ktorý nepodporí tento zákon. Nebude to prvýkrát, budem v drvivej menšine, nuž ale tak to je už aj osud opozičného poslanca. A mám tuná také veľmi dva vážne výhrady voči tomu návrhu zákona, ktorý tuná je, pán minister, a to je napríklad jedna z vecí a bola tu spomenutá a ja ju spomeniem. Zákon navrhuje pre všetky orgány verejnej moci a pre stredné veľké podniky, zamestnávateľ s najmenej 50 zamestnancami, povinnosť vytvoriť vnútorný systém vybavovania podnetov zamestnancov o protispoločenskej činnosti. Čo si dovolím povedať, že zaťaží naozaj podnikateľskú sféru. Ja si to neviem ani predstaviť, že by som viedol podnik alebo mal podnik, kde mám 50 zamestnancov a mám túto povinnosť zriadiť, proste mať takéhoto zamestnanca, ktorý by bol prijímateľom tých protispoločenských činností. Tuná, ako kolega to spomenul, presne tak, tuná sa treba zamerať naozaj na verejnú a štátnu správu, kde tá korupcia naozaj nabrala také obrátky, kde veľakrát ten súkromný sektor je, nasilu je vťahovaný ako do toho. Keď nedáš úplatok, nedostaneš štátnu zákazku. A tak sa to prenáša potom ďalej. Je to veľmi zlá vec. A dovolím si povedať, ja som proti korupciám, vadí mi tu veľmi veľa vecí, ktoré v tejto krajine sú tuná, ale kolega Hlina, ak naozaj, a stotožňujem sa s tým, že suplujeme zlyhanie systému. Veď máme tu Trestný zákon, máme tu políciu, pán minister, máte 25-tisíc policajtov k dispozícii. Nehovoriac ešte obecná polícia, ktorá je tuná. Ja sa pýtam potom, ako funguje ten náš systém, keď my prijímame ďalší zákon? Ten zákon, keď raz ho prijmeme tuná, veľmi ťažko z tej našej legislatívy ho dostaneme. Dovolím si povedať, že nikdy. Nikdy. Lebo či už to bude opozícia, alebo koalícia, ktokoľvek. Lebo je to veľmi citlivá téma a ktokoľvek by otvoril túto tému a trebárs by ho chcel vyškrtnúť zo zoznamu Zbierky zákonov, tak bude vnímaný, hej, tak ty si asi za korupciu. Ja za korupciu nie som, ani za nečestné postoje a správania, určite nie, ale tento zákon nepodporím. Ďalšia vec, veľmi vážna, ktorá mi vadí, ja si to dovolím aj tuná z návrhu zákona, t. j. – to je hneď § 2: „Na účely tohto zákona sa rozumie oznamovateľom fyzická osoba, ktorá v dobrej viere urobí oznámenie orgánu príslušnému na prijatie takéhoto oznámenia. Za oznamovateľa sa okrem § 9 považuje aj jemu blízka osoba, ak je v pracovnoprávnom vzťahu k tomu istému zamestnávateľovi.“ Trestný zákon v podstate tuná aj v prípade, keď ste svedok a vystupujete v trestnej veci, tak ako blízka osoba máte možnosť odmietnuť výpoveď, ak by ste tej blízkej osobe spôsobili nejakú ujmu alebo škodu. Tak ako to aj kolega tuná spomínal, no, ja si dovolím povedať, že to nespôsobí len národohospodárske škody, ale to bude mať negatívne sociálne dopady. Ja som to tak spomínal, keď v minulosti, sa len prenesiem možno päťdesiat rokov dozadu, tak naozaj tá protispoločenská činnosť, keď sa diala v obci, v meste, tak tá verejná mienka to odsúdila. Tam si ani nikto nedovolil, že by čosi, hej. A keď bol ktosi označený za zlodeja, možno alkoholika, bol si neverný svojej manželke alebo si sa rozvádzal, tak si bol odsúdený tou verejnou mienkou. My tuná prinášame zákon vo chvíli, kedy táto naša spoločnosť nie je pripravená na čosi také, aby tento zákon bol reálne uvedený v tej praxi. Ono tá občianska statočnosť, ktorá tu bola spomenutá, boli tuná tie mená, ja možnože niektoré ako doplním a vysoko si vážim týchto mužov, ktorí sú hodní nasledovania, a medzi nich naozaj patril jak Vlado Jukl, Silvester Krčméry, Mons. Trstenský, súčasný kardinál Jeho Eminencia Ján Chryzostom Korec, profesor Kolakovič. Určite sme tuná mali veľa takýchto ľudí. Pán minister, dovolím si povedať, že ani ten 50-násobok minimálnej mzdy nezlepší túto situáciu. Buď ste charakterný človek a máte odvahu a to urobíte. A to urobíte bez nároku na akúkoľvek odmenu. To nemôže byť cena peňazí. A dovolím si povedať, že ani táto odmena, a kedy bola ešte aj vyššia, nevyrieši tento problém korupcie tuná v našej krajine. Predovšetkým – a s tým aj skončím – myslím si, že tú korupciu najviac treba odstraňovať naozaj z verejnej správy a zo štátnej správy, kde tá korupcia naozaj nabrala také obrátky, kde naozaj už aj ten súkromný sektor je veľmi silne do toho vťahovaný. Veľmi ma to mrzí. Samozrejme, ľahko sa kritizuje, ťažšie sa dávajú návrhy. Ja si to uvedomujem, ale nemyslím si, že tento zákon vyrieši našu krajinu a keď dnes prijmeme poobede návrh tohto zákona, tak od budúceho roku bude tu menej korupcie a viac vecí sa vyrieši. Ďakujem za pozornosť.